**OROSZI KÖZSÉG ÖNKORMÁNYZATA**

**KÉPVISELŐ-TESTÜLETÉNEK**

**1/2015. (II. 16.) önkormányzati rendelete**

**Oroszi Község Önkormányzata 2015. évi költségvetéséről**

Oroszi Község Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva a következőket rendeli el:

**1. Általános rendelkezések**

1. § (1) A rendelet hatálya kiterjed Oroszi Község Önkormányzata Képviselő-testületére.

(2) A rendeletben foglaltak végrehajtását az önkormányzat képviselő-testülete, polgármestere, jegyzője a gazdálkodás folyamatainak belső ellenőrzésével ellenőrzi.

* + - 1. 2. A költségvetés bevételeinek és kiadásainak főösszege

2. § (1) A Képviselő-testület az önkormányzat 2015. évi költségvetésének

a) bevételi főösszegét 16.918 ezer forintban,

b) kiadási főösszegét 16.918 ezer forintban

állapítja meg.

(2) Az önkormányzat 2015. évi költségvetési főösszesítőjét az 1. melléklet tartalmazza.

3. § a) A költségvetési bevételek előirányzata 9.626 ezer forint,

b) a finanszírozási műveletek bevétele 97.292 ezer forint, mely működési célú pénzmaradvány.

4. § a) A költségvetési kiadások előirányzata 16.918 ezer forint,

(b) az éves létszám előirányzatot 5 főben állapítja meg.

5. § Az önkormányzat sem működési célú, sem felhalmozási célú hitel felvételt nem tervez.

6. § (1) A 2. § b) pontban megállapított kiadási főösszeg kormányfunkciók és kiemelt előirányzatonkénti részletezését a 2. melléklet tartalmazza.

(2) A működési célú pénzeszköz átadásokat és a felhalmozási kiadásokat 3. melléklet tartalmazza.

(3) A bevételek és kiadások 3 éves alakulását a 4. melléklet tartalmazza.

(4) A felhalmozási célú bevételek és kiadások 3 éves alakulását a 5. melléklet tartalmazza.

(5) Az éves likviditási és előirányzat-felhasználási ütemtervet a 6. melléklet tartalmazza.

(6) A közvetett támogatásokat tartalmazó kimutatást a 7. melléklet tartalmazza.

(7) A kötelező, önként vállalt és államigazgatási feladatok bemutatását a 8. melléklet tartalmazza.

**3. A költségvetés végrehajtására vonatkozó szabályok**

7. § (1) A képviselő-testület felhatalmazza a polgármestert a költségvetésben előírt bevételek beszedésére és a jóváhagyott kiadások teljesítésére.

(2) A kiadási előirányzatok, amennyiben a tervezett bevételek nem folynak be, nem teljesíthetők.

(3) A képviselő-testület felhatalmazza a polgármestert, hogy a központi költségvetésből meghatározott célra engedélyezett pótelőirányzatot, a pályázat útján elnyert összegeket előirányzat- átcsoportosítás címén engedélyezze.

**4. Az önkormányzat gazdálkodása és előirányzat módosítása**

8. § (1) A képviselő-testület az önkormányzat költségvetését a költségvetési rendelet módosításával megváltoztathatja.

(2) Az önkormányzat a kiemelt előirányzatait csak a képviselő- testület költségvetési rendeletet módosító rendelete alapján módosíthatja.

(3) Az előirányzat-módosításokról, átcsoportosításokról a polgármester a képviselő-testületet 30 napon belül tájékoztatja. A képviselő-testület emiatt az első negyedév kivételével, havonta, de legkésőbb az éves költségvetési beszámoló elkészítésének határidejéig, december 31-ei hatállyal módosítja a költségvetési rendeletét.

**5. A személyi juttatásokkal és a munkaerővel való gazdálkodás**

9. § (1) Az önkormányzat a személyi juttatások és a létszám előirányzatával önállóan gazdálkodik.

(2) A jóváhagyott létszám előirányzat nem léphető túl, annak növeléséhez a képviselő-testület jóváhagyása szükséges.

**6. A költségvetés előre nem tervezhető bevételeivel és kiadásaival kapcsolatos szabályok**

10. § A jóváhagyott éves költségvetésen belül a nemzeti közbeszerzési értékhatár 25%-a alatti és nettó 300.000,-Ft feletti beszerzések esetében a polgármester minimum három átlátható gazdasági szereplőtől árajánlatot kér be. A polgármester és az alpolgármester jogosult dönteni a beszerzéssel kapcsolatban.

**7. Pénzmaradvány megállapításának, elszámolásának és felhasználásának szabályai**

11. § (1) A képviselő-testület felhatalmazást ad a polgármesternek, hogy az önkormányzat szabad pénzeszközeit, amennyiben a számlát vezető hitelintézetnél jobb feltételeket tud elérni, bármely hitelintézetnél betétként elhelyezze.

(2) Az önkormányzat javára vezetett bankszámla egyenleg banki betétként történő rövid távú elhelyezésére a Gazdasági Ügyrendben nevesített és a kötelezettségvállalásra, utalványozásra felhatalmazott személyek jogosultak.

(3) Átmenetileg szabadon felhasználható költségvetési pénzeszközök terhére történő államilag garantált értékpapír vásárlással kapcsolatos jogügyletre a polgármester jogosult.

**8. Költségvetési gazdálkodásra vonatkozó további szabályok**

12. § Felújítás, beruházás csak akkor indítható, ha a szükséges fedezet rendelkezésre áll.

13. § (1) A képviselő-testület egyesületek, civil szervezetek, alapítványok részére támogatást nyújthat.

(2) Az alapítványok részére pénzeszközt átadni kizárólag a képviselő-testület döntése alapján lehet, csak abban az esetben, ha a költségvetésben a támogatás fedezete rendelkezésre áll, és nem jár hitelfelvétellel.

(3) Csak azok az egyesületek, civil szervezetek, alapítványok kaphatnak támogatást, akik a kapott támogatás felhasználásának ellenőrzését biztosítják. A támogatáshoz megállapodást kell készíteni. A 2015. évi támogatás feltétele, hogy a 2014. évben kapott összegről a támogatott egyesület, civil szervezet elszámolást készít a támogatási megállapodásban megjelölt határidőig. A támogatás megállapításánál figyelembe kell venni, hogy a támogatott szervezet az önkormányzat költségvetésében szereplő más előirányzatokból milyen nagyságrendben és milyen célzattal kapott már támogatást.

(4) A különböző civil szervezetek, alapítványok és egyesületek részére nyújtott támogatások felhasználását a pénzügyi iroda köteles dokumentáltan ellenőrizni. A nem szerződésszerű felhasználás esetére jogkövetkezményt kell kikötni.

14. § (1) A polgármester az önkormányzatot megillető pénzkövetelésre fizetési halasztást, részletfizetést engedélyezhet, azonban ez nem veszélyeztetheti az önkormányzat gazdálkodását.

(2) Pénzkövetelés behajtásánál legalább a Polgári Törvénykönyv szerinti késedelmi kamat érvényesítése kötelező, ha jogszabály vagy szerződés ettől eltérően nem rendelkezik.

**9. Záró rendelkezések**

15. §Ez a rendelet kihirdetést követő napon lép hatályba.

16. § A rendelet a 2015. évi költségvetési évre szól és hatálya a 2015. évi költségvetés végrehajtásáról szóló beszámoló elfogadásáig tart.

**Dániel Ferenc Bendes István**

polgármester jegyző